Sveiset i taket på lagerbygning før brannen i Tønsberg
– Det har vært etterslukking i hele natt. Brannvesenet har pøst på med vann, og nå er det bare en til to slanger igjen. Vi anser nå brannen som slukket, sier konstituert stasjonsjef ved Tønsberg politistasjon, Frank Gran, til VG klokken 09. – Vi vet foreløpig ikke årsaken til brannen. Vi har foretatt en del undersøkelser i form av avhør, og vi går også gjennom bildematerialet. Arnestedet var i midten av bygget, der det brøt ut en eksplosjonsartet brann. Noe av grunnen til at det brant så kraftig var at det var mellom 400 og 1000 kilo plast lagret i området der det brant som mest, sier Gran. Tønsberg blad melder at deler av sprinkelanlegget ikke fungerte. – Det ønsker vi ikke å gå inn på foreløpig. Det er et forhold vi ser på og som vi jobber med i form av etterforskning, opplyser han. NTB meldte fredag at det var foretatt sveising på deler av taket. – Dette er også ett av de forholdene som vi går videre på, men heller ikke kan gå inn på. Vi skal avhøre de aktuelle parter, sier han.Gran opplyser at videre etterforskning ved tekniske undersøkelser ikke kan skje på en stund. - Nå er det fare for at bygget raser sammen. Det har brent så kraftig at konstruksjonene står i fare for å rase, og det er ingen sjans for politi eller brannvesen til å gå inn foreløpig, sier han. Gran opplyser at de som ble evakuert i går, nå kan flytte hjem.- Det er umulig å si hvor mye som gikk tapt i brannen. Det jeg kan si er at det er meget store verdier. Vi vet om noe produksjonsutstyr til flere millioner kroner som var der, og at 70 bedrifter leide i bygget. Så er det et utall med mennesker som hadde hele livet lagret i boder, opplyser han. NTB skriver at over 400 lagerboder brant til grunnen. Bodene leies ut av firmaet Basa-Huset AS. – Jeg er veldig lei meg på deres vegne. Det er mange som har mistet tingene sine, og jeg forsøker nå å svare på så mange henvendelser som mulig, sier daglig leder i Basa-huset Christian A. Tveter til NTB. I utleiekontrakten står det ifølge Tveter at leietaker selv må stå for innboforsikring.Ingen ble alvorlig skadd i brannen, men to menn på 45 og 67 år ble brakt til sykehus etter å ha pustet inn røyk. Mannskaper fra Sivilforsvaret og seks av brannvesenets mannskaper har jobbet på stedet natt til fredag. Jeanette Wold, som hadde leid en bod i Saba-bygningen, mistet mye i brannen. – Jeg begynte bare å gråte. Alle mine personlige eiendeler er tapt. Av verdi er det nok bunaden som kostet mest, men alt det andre er jo uerstattelig for meg, sier Wold til Tønsbergs Blad. Vestfolds interkommunale brannvesen fikk reddet en stor kontorbygning. – Jeg har ikke kunnskap om hvor mange kvadratmeter som er reddet, ei heller brent. Men store verdier har gått tapt, deriblant flere flyttelass med gjenstander av høy verdi og ikke minst affeksjonsverdi som sto i lagerhotellet. Det er et trist faktum, sier brannsjef Per Olav Pettersen på brannvesenets Facebook-side. Brannvesenet fikk melding om brannen i lagerbygningen og kontorbygget ved Saba-lokalene i Narverødveien via en automatisk brannalarm klokken 12.24 torsdag ettermiddag. Saba-bygningene ble brukt til utleie av boder til privatpersoner. Ingen ble alvorlig skadd i brannen, men to menn på 45 og 67 år ble brakt til sykehus etter å ha pustet inn røyk. (NTB/VG)
Det har vært gjort sveisearbeid i taket på lagerbygningen som har brent ned i Tønsberg, og det var propantanker i bygget, opplyser brannvesenet.